范仲芑惠詩次韻爲報
作者：晁公遡
朝代：宋

paragraphs: 吾皇之居玄都秘，龍爲徼巡虎守衛。
太顛閎夭盡奔走，竇嬰灌夫敢睥睨。
今年已徵虞公入，聖代豈有舜門閉。
黄君近在承明庭，著作磊落垂一世。
關子真宜校天祿，文采不減特進麗。
劉郎聞亦對宣室，上陳三宗下七制。
子當繼往螭頭立，我但願若龜尾曳。
坐看指日清中原，同與老農歌樂歲。